ธปท.รับเงินบาทแข็งค่าเร็วเตือนธุรกิจป้องกันความเสี่ยงล่วงหน้า
ธปท.ยอมรับเงินบาทแข็งค่าเร็ว พร้อมจับตาใกล้ชิด ระบุแข็งค่า 7% จากดอลลาร์อ่อนค้าเป็นสำคัญ บวกเงินทุนโดยตรงไหลเข้า แนะภาคธุรกิจป้องกันความเสี่ยงล่วงหน้า ล่าสุดบาทเปิดตลาดที่ระดับ 33.41 บาท/ดอลลาร์
25 ก.ค. 2560

ธปท.ยอมรับเงินบาทแข็งค่าเร็ว พร้อมจับตาใกล้ชิด ระบุแข็งค่า 7% จากดอลลาร์อ่อนค้าเป็นสำคัญ บวกเงินทุนโดยตรงไหลเข้า แนะภาคธุรกิจป้องกันความเสี่ยงล่วงหน้า ล่าสุดบาทเปิดตลาดที่ระดับ 33.41 บาท/ดอลลาร์   นายเมธี สุภาพงษ์ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ตั้งแต่ต้นปี นี้มาถึงปัจจุบันเงินบาทแข็งค่าขึ้นประมาณ 7% จากการอ่อนค่าของเงินดอลลาร์เป็นสำคัญ อีกทั้งในช่วงที่ผ่านมายังมีเงินลงทุนโดยตรงของภาคธุรกิจที่ไหลเข้ามาเป็นปัจจัยกดดันเพิ่มเติมด้วย แม้ในภาพรวมการเคลื่อนไหวแข็งค่าของเงินบาทจะสอดคล้องกับการเคลื่อนไหวของเงินสกุลภูมิภาค“แต่ระยะหลังเงินบาทแข็งค่าขึ้นค่อนข้างเร็ว สะท้อนปฏิกิริยาของตลาดที่อ่อนไหวกับความผันผวนในระยะสั้นที่มากเกินไป ดังนั้น ธปท. จะติดตามสถานการณ์ในตลาดการเงินดังกล่าวอย่างใกล้ชิด” นายเมธีกล่าวนายเมธี กล่าวว่า ในภาวะเช่นนี้ภาคธุรกิจเอกชนที่เกี่ยวข้องกับค่าเงินควรพิจารณาป้องกันความเสี่ยงจากอัตราแลกเปลี่ยนไว้ล่วงหน้า เพื่อรองรับกับความผันผวนของตลาดการเงินโลกที่ยังอยู่ในระดับสูงนักค้าเงินธนาคารพาณิชย์ ระบุว่า เช้านี้ (25 ก.ค.) เงินบาทเปิดตลาดที่ระดับ 33.41 บาท/ดอลลาร์ ก่อนจะเคลื่อนไหวปรับอ่อนค่าลงมาเล็กน้อยอยู่ที่ระดับ33.45 บาท โดยการเคลื่อนไหวของค่าเงินบาทยังมีแนวโน้มแข็งค่าต่อเนื่อง เมื่อเทียบกับต้นปีนี้ที่เคยอยู่ที่ระดับ 36 บาท ปัจจุบันอยู่ที่ 33.41 บาทคิดเป็นการแข็งค่าขึ้นประมาณ 7%